钦定古今图书集成/明伦汇编/交谊典/第054卷 > 《秋日于益州李长史宅宴序》前人
## 钦定古今图书集成/明伦汇编/交谊典/第054卷 > 《秋日于益州李长史宅宴序》前人

夫以五岳栖真，杳渺青溪之上；六爻贞遁，寂寥沧海
之滨。斯并激俗矫时，独善之风自远；怀才韫智，兼济
之道未弘。长史公元牝凝神，灵丹应物。得丧双遣，巢
由与许史同归；宠辱两忘，廊庙与山林齐致。乘展骥
之馀暇，俯沉犀以开筵。曲浦澄漪，似对仟棠之水；芳
亭兴洽，如临山简之池。加以秋水盈塘，寒皋满望，州
渚肃而蒹葭变，风露凝而荷芰疏，忘怀在真俗之中，
得性出形骸之外。虽四子讲德，已擅美于中和；而五
际陈诗，未形言于《大雅》。爰命虚𫍲，题其序云：“侧弁颓
山，自有琴歌留客；操觚染翰，非无山水助人。盍各赋
诗，式昭乐事”云尔。